“บล.โนมูระฯ” ชี้ PSTC กำไร “ออลไทม์ไฮ” ต่อเนื่อง เคาะเป้า 1.32 บ. อัพไซด์สูงเท่าตัว
“บล.โนมูระฯ” ชี้ PSTC กำไร “ออลไทม์ไฮ” ต่อเนื่อง เคาะเป้า 1.32 บ. อัพไซด์สูงเท่าตัว โดยล่าสุด ณ เวลา 10.33 น. ราคาหุ้นอยู่ที่ระดับ 0.67 บาท ราคาไม่เปลี่ยนแปลง สูงสุดที่ระดับ 0.68 บาท ต่ำสุดที่ระดับ 0.67 บาท มูลค่าซื้อขาย 4.53 ล้านบาท
23 ก.ค. 2561

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ แนะนำ “ซื้อ” หุ้นบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ในราคาเป้าหมาย 1.32 บาทต่อหุ้น โดยราคาปัจจุบันซื้อขายบน PER ที่ 21.9 เท่า จากฐานกำไรสุทธิรายไตรมาสที่เพิ่มขึ้นอย่างต่อเนื่อง โดยหากเทียบจากราคาปัจจุบันที่ 0.67 บาท เท่ากับราคาหุ้นมีอัพไซด์สูง 97%
ทั้งนี้ มีการประเมินว่ากำไรสุทธิในไตรมาส 2/2561 ของ PSTC จะทำสุดสูงสุดใหม่รายไตรมาสอีกครั้งที่ระดับ 30.79 ล้านบาท เพิ่มขึ้น 164% จากปีก่อน และโต 27% จากไตรมาส 2/2561 ซึ่งเป็นผลมาจากโรงไฟฟ้าจ่ายไฟได้คงที่ และรายได้จาก BIGGAS ที่เติบโตต่อเนื่อง จึงประมาณการรายได้รวมทำจุดสูงสุดใหม่เป็นไตรมาสที่ 4 ติดต่อกัน (ตั้งแต่ไตรมาส 3/2560) ที่ 749.70 ล้านบาท เพิ่มขึ้น 232% จากปีก่อน และเติบโต 14% จากไตรมาส 1/2560
สำหรับค่าใช้จ่ายในการขายและบริหาร (SG&amp;A) กลับมาอยู่ในระดับปกติและไม่มีค่าใช้จ่ายพิเศษ แต่ปรับตัวเพิ่มขึ้นไปในทิศทางเดียวกับยอดขายที่เพิ่มขึ้น แต่ในสัดส่วนที่น้อยกว่า คาดที่ระดับ 52.5 ล้านบาท เพิ่มขึ้น 48% จากปีก่อน และเติบโต 9% จากไตรมาสก่อน ส่งผลบวกให้อัตรากำไรขั้นต้นที่ 16.2% และอัตรากำไรสุทธิโดดเด่นที่ 4.1% ขณะที่ปริมาณมูลค่างานในมือ (Backlog) ติดตั้งระบบไฟฟ้าที่ 400 ล้านบาท และงาน EPC โครงการ Solar farm เวียดนาม 1.4 พันล้านบาท รวมทั้งหมด 1.8 พันล้านบาท
ขณะที่คาดการกำไรสุทธิไตรมาส 3-4/2561 จะทำจุดสูงสุดใหม่รายไตรมาสต่อเนื่อง จากโรงไฟฟ้าชีวภาพใหม่ที่จ่ายไฟฟ้าเข้าระบบเชิงพาณิชย์ (COD) เพิ่มอีก 6 MW และรายได้ขายแก๊สของ BIGGAS ทั้งในครัวเรือนและขายก๊าซ LNG ที่ล่าสุดเซ็นสัญญากับบริษัท ปตท. จำกัด (มหาชน) หรือ PTT ในช่วงไตรมาส 1/2561 เน้นขายให้กับกลุ่มลูกค้าในโรงงานอุตสาหกรรม คาดเริ่มเห็นยอดขายตั้งแต่ในไตรมาส 3/2561 เป็นต้นไป รวมถึงโครงการ Solar farm เวียดนาม 50 MW มูลค่าโรงการ 1.4 พันล้านบาท จะเริ่มก่อสร้างในช่วงไตรมาส 3/2561 เช่นเดียวกัน หนุนรายได้ส่วน EPC ปรับตัวเพิ่มขึ้น
อนึ่ง ราคาหุ้น PSTC ณ เวลา 10.33 น. อยู่ที่ระดับ 0.67 บาท ราคาไม่เปลี่ยนแปลง สูงสุดที่ระดับ 0.68 บาท ต่ำสุดที่ระดับ 0.67 บาท มูลค่าซื้อขาย 4.53 ล้านบาท